பெயரிலியின் பதிவு பழைய நினைவுகளைக் கிளறிவிட்டது. எழுபதுக்களில் தெற்குத் தமிழகத்தில் இலங்கை ஒலிபரப்புக் கூட்டுத்தாபன அறிவிப்பாளர்களுக்கு ஆவேசமான ரசிகர்கள் நிறைய இருந்தார்கள். இது அறுபதுகளிலேயே தோன்றிய ஒன்று என்று நினைக்கிறேன். இந்திய வானொலியில் காலை ஏழே காலுக்கு தில்லியிலிருந்து கரபுர என்று இரைச்சலுக்கு நடுவே 'ஆகாசவாணி, செய்திகள், வாசிப்பது சாம்பசிவம்' என்று யந்திரத்தனமான குரலில் படிக்கிற செய்தி அறிவிப்பாளர்களை விட, பக்கத்து இலங்கையிலிருந்து சினேகிதமான குரலில் தொடங்கி, 'இப்போது நேரம் சரியாகப் பத்து மணி ஐந்து நிமிடம். வணக்கம் கூறி விடை பெறுவது' என்று அன்போடு முடிக்கும் ஈழத் தமிழ் அறிவிப்பாளர்கள் நம் மக்களுக்கு நெருங்கியவர்களாக இருந்தார்கள்.